Vappu Rossi

Vappu Rossi (s. 1976 Joensuu) on suomalainen kuva- ja mediataiteilija sekä taidegraafikko. Hän on profiloitunut nykypiirtämisen kehittäjänä sekä eri tieteen- ja taiteenaloja yhdistävien projektien tekijänä. Rossi on ehdolla Below Zero Finnish Art Award 2025 -taidepalkinnon saajaksi. Hän oli ehdolla myös Suomen Taideakatemian kuvataidepalkinnon saajaksi 2022. Hänen teoksiaan löytyy useista tärkeistä museokokoelmista, kuten Serlachius-museosta, Amos Andersonin taidemuseosta ja Jyväskylän taidemuseosta. Rossin kansainvälisesti tunnetuinta tuotantoa ovat liikepiirustusprojektit sekä mediateokset, joita on nähty festivaaleilla ympäri maailman 1990-luvun lopulta lähtien. Hän on työskennellyt Helsingin yliopiston Piirustussalin piirustusmestarina vuodesta 2018.Suomen Taiteilijaseura: Kuvataiteilijamatrikkeli: Vappu Rossi Hän valmistui Kuvataideakatemiasta kuvataiteen maisteriksi 2008 ja Taideteollisesta korkeakoulusta taiteen kandidaatiksi 2008. Rossi on toiminut vuosikymmeniä myös laulajana ja lauluntekijänä.  

 Ura 
Rossin tuotannon pääaiheena on ihmisen kuva. Hänet tunnetaan ennen kaikkea piirustustaidostaan sekä piirustuksen tilallisista ja poikkitaiteellisista sovelluksista. Rossin mediateokset ovat olleet esillä kotimaan lisäksi muun muassa Saksassa, Espanjassa, Australiassa, Kiinassa, Kanadassa, Islannissa, Norjassa, Ranskassa, Kreikassa, Serbiassa, Makedoniassa ja Perussa. Lux Helsinki -festivaaleilla 2024 ensiesityksensä saanut mediataideanimaatio Alkusynty on festivaalikierrollaan esitetty mm. Aarhus Festugella Tanskassa ja Genovan Flight-festivaaleilla Italiassa. Teos yhdistää valokuvaa käsin piirrettyyn stop motion -animaatioon. Seinälle heittyvä pienen puuntaimen varjo herää eloon valon kulkiessa päivän aikana läpi huoneen. Musiikin ovat säveltäneet palkitut italialaiset elokuvasäveltäjät Susan DiBona ja Salvatore Sangiovanni.

Alkusynnyn tekotapa on omaleimainen. Rossin kuva kuvalta käsinmuokattujen valokuvien tekniikka on hidas ja työläs, mutta sen luoma visuaalinen vaikutelma ainutlaatuinen ja maaginen. ”Alkusyntyä” Rossi suunnitteli kymmenen vuotta. 

Aiemmista Rossin mediateoksista laajimman levityksen on saanut ”Alkusynnyn” tekninen ja tyylillinen edeltäjä ”Hyvästi, varjoinen" (2013). Myös sitä on esitetty laajasti koti- ja ulkomaisilla festivaaleilla. Sen installointiversio on ollut esillä mm. 10th International Directors Loungessa Berliinissä sekä Mäntän kuvataideviikoilla 2014. ”Hyvästi, varjoinen” kuuluu Serlachius-museoiden kokoelmaan. Rossin mediateoksista kansainvälisessä levityksessä ovat olleet myös mm. Kotiutuminen (2009), Hetkellinen (2009), Avioliitto (2013) sekä Suudelma (2007). Suudelma kuului myös Kiasman, AV-arkin ja Helsingin kaupunginorkesterin Visuaalinen alkusoitto -sarjaan ja esitettiin Musiikkitalon mediaseinällä Helsingin kaupunginorkesterin konserttien yhteydessä lokakuussa 2018. Rossi oli Flow-festivaalien taiteilijana 2019 teoksillaan Avioliitto ja Hyvästi, varjoinen. Videot pyörivät Flown Voimala-rakennuksessa sekä kauppakeskus Redin ulkoseinien näytöillä.

Rossin tuotantoon kuuluu piirroksia ja maalauksia, valokaappiteoksia, mediataidetta, sanoituksia ja sävellyksiä. Seinäpiirroksia ja -maalauksia Rossi on toteuttanut sekä julkisille että yksityisille tahoille. Yksittäisistä seinämaalaushankkeista suurin on ollut kolmenkymmenen teoksen kokonaisuus kansainvälisen tiedenäyttelyn seinärakenteissa (Vantaan Heureka, Lissabon, Pariisi, Minnesota, Montreal). Suomessa Rossin julkisia seinäteoksia on nähtävillä muun muassa Porvoossa torin taksikeskuksen seinillä ja eläinlääkäriaseman seinällä Loviisantien varressa sekä Sysmän sairaalan hiljaisessa huoneessa. Helsingin Käpylässä sijaitsevaan Louhenkallion alikulkutunneliin Rossi toteutti seinämaalausprojektin yhdessä Yhtenäiskoulun lasten ja läheisen päiväkodin kanssa keväällä 2019. Monet Rossin paikkasidonnaisista teoksista ovat valmistuneet museo- ja gallerianäyttelyiden yhteyteen, kuten Nastolan kunnantalon Serafi-maalausinstallaatio 2019, seinäpiirrokset yksityisnäyttelyissä Tuusulan taidemuseossa 2012, Jyväskylän Galleria Harmoniassa, Taidehallin Studiossa 2012 sekä Frans Masereel -taidekeskuksessa Belgiassa 2009, Taidehallin portaikon anamorfiset Portsari-teokset Kuvataideakatemian juhlanäyttelyssä 2007–2008 sekä yleisön kanssa toteutetut joukkomuotokuvaprojektit Taidehallissa 2008 ja Joensuun taidemuseossa 2009. Porvoon Triennaalille tilaustyönä tehty Citykani-hiilipiirros Porvoon vanhankaupungin Mannerheiminsillan kupeessa tuhoutui, kun teos maalattiin vahingossa peittoon vuonna 2016.

Poikkitaiteellisissa hankkeissa Rossi on esiintynyt muun muassa Kansallisoopperassa, Taidehallilla, Aleksanterin teatterissa, Ateneumissa sekä Tanssin aika -festivaaleilla. Hän on tehnyt yhteistyötä monien tunnettujen koreografien ja tanssijoiden kanssa (Jorma Uotinen, Valtteri Raekallio, Anton Lachky, Jukka Haapalainen, Sirpa Suutari-Jääskö, Panu Varstala), muusikoiden kanssa (Milla Viljamaa, Aino Peltomaa, Niko Kumpuvaara, Jarmo Saari, Joakim Berghäll, Zarkus Poussa, UMO Jazz Orchestra) sekä tanssiryhmien ja teattereiden kanssa (Helsingin kaupunginteatteri, Helsinki Dance Company, Tampereen Työväen Teatteri). Rossi on vieraillut luennoimassa DialogiAkatemiassa muun muassa Martha Nussbaumin kansainvälisessä workshopissa. Vuonna 2018 Rossi oli Off/Balance-tanssiryhmän vieraileva kutsutaiteilija. Koreografi Anni Rissasen, Off/Balancen tanssijoiden ja Rossin yhteistyön tuloksena syntynyt esitysteos Face-to-Face sai erinomaiset arviot kantaesityksessään 2018. Teos nähtiin Tanssin aika -festivaaleilla syyskuussa 2018 Jyväskylän yliopiston päärakennuksessa, tuolloin kokoonpanossa olivat mukana myös Jyväskylä Sinfonian muusikot. Kesällä 2021 Rossi, Rissanen ja Off/Balance olivat mukana Face-to-Face -teoksellaan Mäntän kuvataideviikoilla.

Livepiirtäminen on näkyvä osa Rossin työskentelyä. Koronakevään aikana huhtikuussa 2020 Rossi esiintyi suorassa lähetyksessä Yle Olohuone -konsertissahttps://areena.yle.fi/1-50482237 Yle Olohuone 11.4.2020. piirtäen konsertin esiintyjiä livenä sekä antaen piirustustehtäviä myös kotikatsomoon. Malleina olivat muusikot Robin, Iiro Rantala, Tarmo Peltokoski ja Minna-Leena Lahti. Tammikuussa 2021 Rossi esiintyi taiteilijana MTV3:n ohjelmassa Laulu Rakkaudelle, jossa Rossi piirsi livenä muusikko Samuli Putroa ja Laura Närheä osana Närhen yllätystä Putrolle. Kulttuurigaalassa 2021 Rossi piirsi livenä vuoden kulttuuripersoona -palkinnon voittajan, näyttelijä Seela Sellan. Voittajan paljastus tapahtui Rossin suorassa lähetyksessä piirtämän muotokuvan avulla. 

Rossi pyrkii yhdistämään perinteistä käsivarapiirustusta uusiin teknisiin innovaatioihin, kuten lisättyyn todellisuuteen ja VR-teknologiaan. Vuonna 2018 hän toteutti kolmen AR-teoksen sarjan Helsingin observatoriolle yhteistyössä Art Cache Helsinki -projektin, Arilyn-applikaation ja observatorion kanssa.

2015 Rossi laati tilaustyönä taideprintit muotitaiteilija Teemu Muurimäen suunnittelemiin Formal Friday -miestenvaatemalliston t-paitoihin. 

2013–2014 Rossi kuratoi Lahden taidemuseossa Suomen Kuvataidejärjestöjen Liiton Muotokuva-teemanäyttelyn. Hän on tehnyt useita tilausmuotokuvia, kuten seitsemän Helsingin yliopiston ylioppilaskunnan puheenjohtajamuotokuvaa (2014 ja 2020), muotokuvat 32 suomalaisesta keramiikka- ja lasitaiteilijasta kuusiosaiseen kirjasarjaan Lasin ja keramiikan mestarit (2020) sekä Senaatti-kiinteistöjen emerituspääjohtaja, rakennusneuvos Aulis Kohvakan virallisen muotokuvan (2013). 

Rossi on Kitkerät Neitsyet -yhtyeen perustajajäsen, sanoittaja ja laulaja. Yhtye on tehnyt neljä albumia, joiden kappaleista valtaosa on Rossin säveltämiä ja sanoittamia.Kitkerät Neitsyet: Vappu Rossi Rossi on tehnyt levynkansia, DVD:n kansia ja muuta graafista materiaalia suomalaisille yhtyeille ja artisteille (muun muassa Zen Café, Esa Kaartamo, Lauri Schreck, Apulanta).

 Yksityiselämä 

Vappu Rossin poika on lapsinäyttelijä Kuura Rossi.

 Lähteet 

 Aiheesta muualla 
 Vappu Rossin sivusto
 "Hän on mestari piirtämään", Helsingin Sanomien kuukausiliite 6.10.2018
 Vappu Rossin nimityksestä kertova artikkeli ja henkilökuva, Yliopisto-lehti 2/2019
Helsingin yliopiston uutta piirustusmestaria kutkuttaa ajatus ihmisistä löytämässä taidetta yllättävistä paikoista, Yle 8.8.2019
 "”Helsingin synkin alikulkutunneli” jumiutui neljäksi vuodeksi byrokratian hampaisiin: Nyt se vihdoin hehkuu uusissa väreissä, HS 7.6.2019
 "Helsingin kenties synkin alikulkutunneli piti maalata lasten perhosilla ja linnuilla 2015 – Alkoi yhä käynnissä oleva lupahakurumba, jota ei oikeastaan voi järjellä käsittää", Louhenkallion alikulkutunneliprojektin luvanhakuprosessista kertova artikkeli, HS 4.10.2018  
 "Helsingin kenties synkin alikulkutunneli haluttiin maalata lasten perhosilla ja linnuilla – Kun vuosien absurdi luparumba oli vihdoin ohi, paikalle saapuivat töhrijät", Louhenkallion alikulkutunnelin maalausprojektista kertova artikkeli, HS 9.5.2019
Sääntö-Suomi iski: Taiteilija ja lapset halusivat maalata tunnelin – Hyvät aikeet tyssäsivät byrokratiaan
 "Citykani tuhoutui maalin alle", Itäväylä 19.10.2016
 "Suojeltu rakennuskaan ei ole enää turvassa seinätaiteelta, kiitos lisätyn todellisuuden", Yle 25.3.2018
 "Kuvataiteilija Vappu Rossi sai eväät kansainväliselle uralleen Joensuun Pekkalan kuvataidekoulusta", Karjalainen 31.5.2018
 "Nimet vaihtuvat, sedät pysyvät - Vappu Rossin johtama Kitkerät Neitsyet lauloi #metoosta ennen #metoota, Karjalainen 3.4.2019
 Rossin haastattelu Helsingin kaupunginorkesterin konserttitaltioinnin väliajalla, Suudelma-mediateos Visuaalinen alkusoitto -esityssarjassa, lokakuu 2018
"Vappu Rossin hurmaavassa teoksessa aviopari muuttuu toisikseen", Aesthetics-kulttuurimedia 29.8.2019
"Musiikkifestifaalit ja nykytaide identiteetin haastamisen tiloina", Kulttuurilehti Mustekala 28.8.2019
"Yksi Satakunnan Museon esine sai Vappu Rossin tyrmistymään – Helsinkiläisen taiteilijan uudet piirrokset liittyvät monelle porilaiselle tuttuihin esineisiin", Satakunnan Kansa 5.4.2023

Luokka:Suomalaiset lauluntekijät
Luokka:Suomalaiset taidegraafikot
Luokka:Suomalaiset laulajat
Luokka:Suomalaiset sanoittajat
Luokka:Vuonna 1976 syntyneet
Luokka:Elävät henkilöt
Luokka:Suomalaiset videotaiteilijat